CELEX: 62016TN0027
Language: el
Date: 2016-01-25 00:00:00
Title: Υπόθεση T-27/16: Προσφυγή της 25ης Ιανουαρίου 2016 — Ηνωμένο Βασίλειο κατά Επιτροπής

29.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 111/31
            
         Προσφυγή της 25ης Ιανουαρίου 2016 — Ηνωμένο Βασίλειο κατά Επιτροπής
   (Υπόθεση T-27/16)
   (2016/C 111/36)
   Γλώσσα διαδικασίας: η αγγλική
   
      Διάδικοι
   
   
      Προσφεύγον: Ηνωμένο Βασίλειο της Μεγάλης Βρετανίας και της Βόρειας Ιρλανδίας (εκπρόσωποι: J. Kraehling, S. Lee και M. Gray, Barristers)
   
      Καθής: Ευρωπαϊκή Επιτροπή
   
      Αιτήματα
   
   Το προσφεύγον ζητεί από το Γενικό Δικαστήριο:
   
               —
            
            
               να ακυρώσει εν μέρει το άρθρο 1 της εκτελεστικής αποφάσεως (ΕΕ) 2015/2098 της Επιτροπής, της 13ης Νοεμβρίου 2015 (1), με την οποία διαπιστώθηκε, μεταξύ άλλων, ότι μέρος της αγροτικής δαπάνης αναφορικά με τον υπολογισμό της αξίας της διατεθείσας στο εμπόριο παραγωγής (VMP) που δηλώθηκε από το Ηνωμένο Βασίλειο πραγματοποιήθηκε κατά παράβαση του δικαίου της Ένωσης και δεν μπορούσε, κατά συνέπεια, να χρηματοδοτηθεί ούτε από το ΕΓΤΕ ούτε από το ΕΓΤΑΑ, καθιστώντας επιτακτική την ακύρωση πέντε τμημάτων (το τελευταίο της σελίδας 42 και τα τέσσερα πρώτα της σελίδας 43) του παραρτήματος της εν λόγω αποφάσεως, όπερ συνεπάγεται συνολική χρηματοδοτική διόρθωση ύψους 1 849 194,86 ευρώ· και
            
         
               —
            
            
               να καταδικάσει την Επιτροπή στα δικαστικά έξοδα του Ηνωμένου Βασιλείου.
            
         
      Λόγοι και κύρια επιχειρήματα
   
   Προς στήριξη της προσφυγής το προσφεύγον προβάλλει δύο λόγους.
   
               1.
            
            
               Στο πλαίσιο του πρώτου λόγου ακυρώσεως, το προσφεύγον προβάλλει ότι η Επιτροπή υπέπεσε σε πλάνη περί το δίκαιο, καθόσον ερμήνευσε την απαίτηση υπό την έννοια ότι, κατά τον υπολογισμό της αξίας της διατεθείσας στο εμπόριο παραγωγής οργανώσεως παραγωγών προς τον σκοπό καθορισμού του ανώτατου ορίου ενισχύσεως, τα κράτη μέλη μπορούν να λαμβάνουν υπόψη την παραγωγή καλλιεργητών που αποτελούν μέλη της οργανώσεως. Κατά τον τρόπο αυτό, η Επιτροπή παραγνώρισε, πρώτον, τις σαφείς διατάξεις των άρθρων 3, παράγραφος 1, και 3, παράγραφος 3, του κανονισμού 1433/2003 (2) της Επιτροπής, και, δεύτερον, τα άρθρα 52, παράγραφος 1, και 52, παράγραφος 2, του κανονισμού 1580/2007 (3) της Επιτροπής.
            
         
               2.
            
            
               Στο πλαίσιο του πρώτου λόγου ακυρώσεως, το προσφεύγον προβάλλει ότι, κατά τον υπολογισμό της αξίας της παραγωγής καλλιεργητών που ήταν μέλη της οργανώσεως, η Επιτροπή παραβίασε τις αρχές της νομιμότητας και της ασφάλειας δικαίου, η τήρηση των οποίων είναι ιδιαιτέρως επιτακτική ιδίως στις περιπτώσεις που ένα μέτρο έχει συνέπειες οικονομικού χαρακτήρα και/ή οδηγεί στην επιβολή κυρώσεως.
            
         
      (1)  Εκτελεστική απόφαση (ΕΕ) 2015/2098 της Επιτροπής, της 13ης Νοεμβρίου 2015, για τον αποκλεισμό από τη χρηματοδότηση της Ευρωπαϊκής Ένωσης ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ) και στο πλαίσιο του Ευρωπαϊκού Γεωργικού Ταμείου Αγροτικής Ανάπτυξης (ΕΓΤΑΑ) [κοινοποιηθείσα υπό τον αριθμό C(2015) 7716] (ΕΕ L 303, 2015, σ. 35).
   
      (2)  Κανονισμός (ΕΚ) 1433/2003 της Επιτροπής, της 11ης Αυγούστου 2003, σχετικά με τις λεπτομέρειες εφαρμογής του κανονισμού (ΕΚ) 2200/96 του Συμβουλίου όσον αφορά τα επιχειρησιακά ταμεία, τα επιχειρησιακά προγράμματα και ταμεία και τη χρηματοδοτική ενίσχυση (ΕΕ L 203, σ. 25).
   
      (3)  Κανονισμός (ΕΚ) 1580/2007 της Επιτροπής, της 21ης Δεκεμβρίου 2007, για τη θέσπιση κανόνων εφαρμογής των κανονισμών (ΕΚ) 2200/96, (ΕΚ) 2201/96 και (ΕΚ) 1182/2007 του Συμβουλίου στον τομέα των οπωροκηπευτικών (ΕΕ L 350, σ. 1).